CELEX: 32021D1878
Language: hu
Date: 2021-10-25 00:00:00
Title: A Bizottság (EU) 2021/1878 végrehajtási határozata (2021. október 25.) a .eu felső szintű domain nyilvántartójának kijelöléséről (EGT-vonatkozású szöveg)

2021.10.26.   
               
               
                  HU
               
               
                  Az Európai Unió Hivatalos Lapja
               
               
                  L 378/22
               
            
         A BIZOTTSÁG (EU) 2021/1878 VÉGREHAJTÁSI HATÁROZATA
         (2021. október 25.)
         a .eu felső szintű domain nyilvántartójának kijelöléséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a .eu felső szintű domainnév bevezetéséről és működéséről, valamint a 733/2002/EK rendelet módosításáról és hatályon kívül helyezéséről, valamint a 874/2004/EK bizottsági rendelet hatályon kívül helyezéséről szóló, 2019. március 19-i (EU) 2019/517 Európai Parlament és a tanácsi rendeletre (1) és különösen annak 8. cikkére,
         tekintettel az (EU) 2019/517 európai parlamenti és tanácsi rendeletnek a .eu felső szintű domainnév nyilvántartójának kijelölésére vonatkozó jogosultsági és kiválasztási kritériumok és eljárás meghatározásával történő kiegészítéséről szóló, 2020. május 14-i (EU) 2020/1083 bizottsági felhatalmazáson alapuló rendeletre (2) és különösen annak 9. cikke (3) bekezdésére,
         mivel:
         
                     (1)
                  
                  
                     A Bizottság nyílt, átlátható és megkülönböztetésmentes kiválasztási eljárás alapján jelöli ki a .eu felső szintű domain szervezésével, kezelésével és igazgatásával megbízott nyilvántartót. A kiválasztási eljárást a Bizottságnak az (EU) 2020/1083 felhatalmazáson alapuló rendeletben meghatározott kiválasztási kritériumok alapján két szakaszban kell lebonyolítania: először értékeli a pályázók részvételi jogosultságát, majd rangsorolja a részvételre jogosult pályázókat.
                  
               
                     (2)
                  
                  
                     A Bizottság és a nyilvántartó közötti, a .eu felső szintű domain szervezésére, kezelésére és igazgatására vonatkozó jelenlegi szerződést 2014. október 10-én írták alá ötéves időtartamra, majd 2019-ben további három évvel meghosszabbították. Érvényessége 2022. október 12-én lejár.
                  
               
                     (3)
                  
                  
                     A Bizottság az Európai Unió Hivatalos Lapjában2021. március 1-jén közzétette a .eu felső szintű domain-nyilvántartó kiválasztására vonatkozó felhívást (2021-026011), amelyben olyan szervezetek jelentkezését várta, amelyek készek ellátni a .eu felső szintű domain szervezését, irányítását és kezelését.
                  
               
                     (4)
                  
                  
                     A felhívást 2021. május 18-án lezárták; öt pályázat érkezett be.
                  
               
                     (5)
                  
                  
                     A kiválasztási eljárás első szakaszában a Bizottság megvizsgálta, hogy fennállnak-e kizáró kritériumok, valamint azt, hogy a pályázók megfelelnek-e a kiválasztási kritériumoknak. Négy pályázat felelt meg a kritériumoknak. A részvételre jogosult pályázók listáját 2021. július 9-én tették közzé, és a Bizottság minden pályázót tájékoztatott az eljárás első szakaszának eredményeiről.
                  
               
                     (6)
                  
                  
                     Az eljárás második szakaszában a Bizottság a részvételre jogosult pályázókat értékelte, és rangsort állított fel közöttük a kiválasztási kritériumok alapján. A Bizottság megvizsgálta a pályázatokat, és az egyes pályázatok egyedi pontszámaiból eredménytáblát állított össze. A pályázatok minőségét a felhívás 3.2. szakaszával összhangban a javasolt szolgáltatás minősége, a nyilvántartó feladatainak ellátásához javasolt emberi és technikai erőforrások megfelelő szintje, valamint a nyilvántartó feladatainak ellátásához javasolt pénzügyi és megfelelőségi helyzet alapján értékelték. A Bizottság külső független szakértőktől is kapott segítséget a pályázatok elemzéséhez.
                  
               
                     (7)
                  
                  
                     A Bizottság rangsorolta a pályázókat. A következő .eu felső szintű domain-nyilvántartónak az első helyen rangsorolt pályázót, a European Registry for Internet Domains (EURid) nevű szervezetet indokolt kijelölni, és fel kell kérni arra, hogy a kiválasztási felhívásnak megfelelően tárgyaljon a szerződés aláírásáról. A szóban forgó szerződésre az (EU) 2020/857 bizottsági végrehajtási rendeletben (3) meghatározott elvek az irányadók.
                  
               
                     (8)
                  
                  
                     Az (EU) 2020/1083 felhatalmazáson alapuló bizottsági rendelet 10. cikkének megfelelően, amennyiben a szerződéssel kapcsolatos tárgyalások a sikeres pályázó és az ajánlatkérő szerv között szerződés megkötése nélkül zárulnak le, a Bizottság a rangsorban következő pályázót jelöli ki nyilvántartónak,
                  
               ELFOGADTA EZT A HATÁROZATOT:
         
            1. cikk
            Az (EU) 2019/517 rendelet 8. cikkének (3) bekezdése értelmében és a 2. cikk rendelkezéseire is figyelemmel a .eu felső szintű domain szervezésével, irányításával és kezelésével megbízott .eu felső szintű domain-nyilvántartó a European Registry for Internet Domains (EURid).
         
         
            2. cikk
            A European Registry for Internet Domains (EURid) felkérést kap, hogy kössön szerződést, amely az (EU) 2019/517 rendelet 8. cikke (4) bekezdésének c) pontjának megfelelően meghatározza azokat a feltételeket, amelyek szerint a Bizottság felügyeli a .eu felső szintű domain nyilvántartó általi szervezését, kezelését és igazgatását.
            Amennyiben a szerződéssel kapcsolatos tárgyalások a European Registry for Internet Domains (EURid) és a Bizottság között szerződés megkötése nélkül zárulnak le, az (EU) 2020/1083 felhatalmazáson alapuló rendelet 10. cikkével összhangban a rangsorban következő pályázót kell kijelölni nyilvántartónak.
            A szolgáltatási koncessziós szerződés egy ötéves kezdeti időszakra szól, mely egy alkalommal, legfeljebb újabb öt évre hosszabbítható meg.
         
         
            3. cikk
            A 2014/207/EU bizottsági végrehajtási határozat (4) hatályát veszti.
         
         
            4. cikk
            Ez a határozat az Európai Unió Hivatalos Lapjában való kihirdetését követő napon lép hatályba.
         
         
            Kelt Brüsszelben, 2021. október 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 91., 2019.3.29., 25. o.
         
         
            (2)  HL L 239., 2020.7.24., 1. o.
         
         
            (3)  A Bizottság (EU) 2020/857 végrehajtási rendelete (2020. június 17.) az (EU) 2019/517 európai parlamenti és tanácsi rendeletnek megfelelően az Európai Bizottság és a .eu felső szintű domain nyilvántartója közötti szerződésbe foglalandó elvek meghatározásáról (HL L 195., 2020.6.19., 52. o.).
         
            (4)  A Bizottság 2014/207/EU végrehajtási határozata (2014. április 11.) a.eu felső szintű domain nyilvántartójának kijelöléséről (HL L 109., 2014.4.12., 41. o.).